
RAPORT DE SPECIALITATE

privind declararea zilei de 19 aprilie ca „Ziua Phoenix“



Având în vedere Referatul de aprobare al proiectului de hotărâre nr. SC2020 – 2814 din 05.02.2020 al Primarului Municipiului Timișoara și Proiectul de hotărâre privind declararea zilei de 19 aprilie ca „Ziua Phoenix“ prin care se propune declararea zilei de 19 aprilie ca „Ziua Phoenix“,


Facem următoarele precizări:

Având în vedere prevederile 129 alin.(7) lit. d si s si alin(14) din OUG. 57/2019 - privind Codul administrativ 
În temeiul art. 139 din din OG. 57/2019 - privind Codul administrativ;

Artele sunt un veritabil ambasador, care vor promova oraşul ca spaţiu al creativităţii, atât prin mobilitatea externă, cât şi prin găzduirea de evenimente internaţionale, rezidenţe şi proiecte de cooperare culturală internaţională.
Cultura poate crea punţi de comunicare acolo unde situaţia economică şi socială conduce la inegalităţi de şanse şi de perspective, iar împreună, toţi cei interesaţi şi implicaţi în sprijinirea, crearea, promovarea şi consumul cultural pot aduce cultura în centrul dezvoltării oraşului.
În 1960 pe marile ecrane din România a rulat “Tinerii”, film ce a lăsat urme adânci adolescenţilor din acea vreme. Deşi la modă erau solişti ca Paul Anka, Elvis Presley sau Domenico Modugno, Nicu Covaci a fost fascinat de ‘prima formaţie de chitare electrice din lume’, visând să aibă şi el un grup la fel.
Un an mai târziu, Nicu Covaci pune pe picioare o formaţie vocal-instrumentală, pe care s-o înscrie în 'brigada de agitaţie' de la Şcoala Medie nr. 2 din Timişoara. 
Astfel, în 1962 ia naştere “Sfinţii”, ulterior, pentru a evita conflictele cu autorităţile vremii, numele formației fiind schimbat în „Phoenix“.
Phoenix, cunoscută în occident ca Transsylvania-Phoenix, este cea mai titrată formaţie românească de muzică rock, înfiinţată în 1962, la Timişoara.
Phoenix a fost deschizătoare de drumuri în muzica adresată publicului larg în România celei de a doua jumătăţi a secolului XX. 
Membrii formaţiei au abordat numeroase subgenuri ale rock-ului; traseul stilistic al formaţiei a pornit de la muzică beat, evoluând spre rock psihedelic şi de aici către hard rock, cu un număr de experimente de rock progresiv.
În anii 1970, efectele schimbărilor politice din ţară asupra vieţii culturale au adus la destrămarea multor formaţii de gen.
Între cele care au continuat prin adoptarea unui stil nou, Phoenix a avut una dintre cele mai neaşteptate evoluţii, dând naştere subgenului rock numit etno rock. 
De-a lungul anilor din „Phoenix“ au făcut parte zeci de artiști,  aceasta devenind cea mai  longevivă formație din România, una dintre formațiile-fanion ale rockului românesc.

În concluzie, având în vedere faptul că Nicu Covaci, membru fondator, membru actual şi lider al formaţiei „Phoenix“, formaţia care a pus Timișoara si România pe harta rockului, s-a născut la Timișoara în data de 19 aprilie, propunem ca această dată (19 aprilie) să fie declarată Ziua Phoenix.

Având în vedere prevederile legale expuse în prezentul raport, apreciem că proiectul de hotărâre privind declararea zilei de 19 aprilie ca „Ziua Phoenix“, îndeplineşte condiţiile pentru a fi supus dezbaterii şi aprobării plenului consiliului local. 

